

**Европейска седмица на мобилността 16 – 22 септември 2017 г.**

**„Заедно стигаме по-далеч“**

**Инициативи, проведени от Регионалните инспекции по околната среда и водите**

**РИОСВ – БЛАГОЕВГРАД**

На 20.09.2017 г. в СУ „Иван Вазов“ - Благоевград експерт на РИОСВ - Благоевград проведе образователна програма с ученици от VII клас на тема „Устойчива градска мобилност“. Младежите проявиха голям интерес към беседата и последвалата екологична викторина, като спечелиха много предметни награди.

На 21.09.2017 г., в определения от Общинска администрация - Гоце Делчев „Ден без автомобили“, в затворената за МПС улица „Царица Йоанна“ в общинския център се проведе велосипедна щафета. В състезанието участваха общо 7 отбора от трите гимназии в града и I-во и III-то ОУ. С много хъс и емоции младите велосипедисти от НПГ „Димитър Талев“ - Благоевград успяха да вземат първо място с най-добро отборно време. Втори се класираха петимата представители на ПМГ „Яне Сандански“ - Благоевград, а на трето място в надпреварата се наредиха колоездачите на ПГМСС „Пейо Яворов“ – Гоце Делчев. В двете възрастови групи при по-малките се наложиха момчетата и момичетата от III-то ОУ „Братя Миладинови“ - Благоевград, след тях се класираха отборите на I-во ОУ „Св. Св. Кирил и Методий“ - Благоевград. Наградите бяха осигурени от Община Гоце Делчев и РИОСВ – Благоевград. Представител на инспекцията поздрави организаторите и участниците в събитието, като им пожела да бъдат пример за активност и в следващите издания на Европейска седмица на мобилността.



**РИОСВ – БУРГАС**

РИОСВ – Бургас се включи в мащабна кампания, като партньор на Община Бургас, ОДМВР - Бургас, "Бургасбус", Пътна полиция, Фондация "Биоразнообразие", "Зелена Странджа", Танцова школа "Дюн", Бургаска фотографска общност, Регионална лаборатория (РЛ)- Бургас, БЧК - Бургас, Общински детски комплекс, детските градини "Раковина", "Слънце" и "Звездица Зорница", училище "Ал. Г. Коджакафалията", Международната асоциация на застрахованите и пострадали при катастрофи - Бургас, Сдружение "SOS ПТП", фондация "Безопасни улици от Валя" и Обществен дарителски фонд - Бургас.

Седмицата стартира символично на 15 - ти септември, като важен фокус бе пътната безопасност на най - уязвимите членове на обществото - децата.

* 15.09.2017 г. - 22.09.2017 г. (информационна седмица):

Тема "*Обществен транспорт*". Промоционална кампания за популяризиране на възможността за закупуване на електронен билет за градския транспорт чрез мобилно приложение, на шест електронни информационни табла, разположени на ключови места по пешеходни зони в града, както и на машините за продажба на билети, разположени на автобусни спирки по трасето на бързата автобусна линия (промоционален клип на доставчика на услугата TICKEY – България).

* 15.09.2017 г. - 25.09.2017 г. :

Тема "*Интелигентно промотиране на мобилност*": Програма за събитията през седмицата на мобилността, разпространена чрез информационните киоски на общината, сайтовете на ОП "Транспорт", "Бургасбус", социални мрежи.

* 15.9.2017 г. - 21.09.2017 г. (седмица на активната безопасност):

Тема "*Отговорно придвижване*": Съвместна инициатива за осигуряване на активна безопасност по улиците на града в зоните на учебните заведения през Седмицата на мобилността.

* 15.09.2017 г. - 21.09.2017 г.:

Тема "*Информация и комуникация*": Затваряне на улица "Левски" в частта й от бул. "Христо Ботев" до бул. "Стефан Стамболов". Деца от ДГ "Раковина" - Бургас раздаваха на водачите на автомобили цветни балони и информационни брошури, представящи дейността на различните институции.

На 15.09.2017 г., 11.00 - 12.30 часа подрастващи от училище "Ал. Г. Коджакафалията" – Бургас, ДГ "Слънце" - Бургас и "Звездица Зорница" - Бургас се включиха в конкурс за рисунка на асфалт на тема "В града без кола", състезания с тротинетка, велосипед и забавни викторини с участието на инспектор Хитами от Сдружение "SOS ПТП".

По същото време на пл. "Тройката", пред „Дома на нефтохимика“ доброволци от Младежката секция на БЧК демонстрираха умения в първа долекарска помощ при различни рискови ситуации. Служителите от РИОСВ - Бургас, РЛ - Бургас, сектор "Пътна полиция", моторизирано звено "Сигма" и автопатрул за видеоконтрол на скоростта бяха на разположение на малчуганите и техните родители, които научиха повече за дейността на съответните служби. Проведе се и открит урок на тема "Моят безопасен път от дома до училище".



На 16.09.2017 г. беше обявен Деня за здраве и чиста околна среда чрез пресконференция на открито на тема: "Отговорно придвижване Еко райд". Бяха демонстрирани електрически скутери, електрически триколки и електрически тротинетки, с възможност за тест. На Пантеона в Приморски парк бяха представени новите електрически велосипеди на Вело Бургас.

17.09.2017 г. беше Ден на отворените врати в "Бургасбус", с демонстрационно изложение на модерно оборудване за обществения транспорт, както и на ретро автобус.

18.09.2017 г. беше обявен за Ден за велосипеди. Проведе се тур с автобус на градския транспорт, специално оборудван с детски воланчета и беседа по безопасност на движението, с демонстрация, направена от специалисти от Пътна полиция за деца от ДГ "Х. К. Андерсен" - Бургас. Вечерта всички желаещи се насладиха на „Вело кино под звездите“ - прожекция на тематични филми, свързани с велосипедното придвижване, а на откритата сцена “Охлюва“ бе изложена улична изложба на Бургаска фотографска общност на тема "Мобилност - градски алтернативи".

19.09.2017 г. беше Ден на отворените врати в Центъра за видеонаблюдение и контрол на трафика и Ден на отворените врати в Диспечерски център на обществения оператор "Бургасбус" ЕООД. Организирано беше демонстрационно събитие, в рамките на което ученици от ПГМЕ - Бургас имаха възможност за интерактивно участие в процеса за управление на трафика.

На 21.09.2017 г. (ден на предизвикателството) се проведе демонстрационна обиколка и разходка за ученици от ППМГ "Акад. Никола Обрешков" - Бургас  с "Влакчето на солта" в Защитена зона "Атанасовско езеро". По време на обиколката в резервата участниците се запознаха с историята за добив и преработка на сол, а експерти от Българска фондация "Биоразнообразие" разказаха за обитателите в езерото.

22.09.2017 г.- посветен на „Ден без автомобили", като затворена за движение беше централна улица "Левски", на която имаше отворена младежка сцена - скейтборд и вело райд демонстрации по бавно и забавно каране, брейк денс, ролер парти, ховърборд райд, игри за пешеходци.

**РИОСВ – ВАРНА**

На 19.09.2017 г. РИОСВ - Варна организира дискусия на тема „Опазване чистотата на атмосферния въздух“ с ученици от VIII клас при ПГИ „Д-р Иван Богоров“- Варна

На 20.09.2017 г. се проведе състезание на тема „Заедно стигаме по-далеч“ с ученици от IV клас на ОУ „Йордан Йовков“ - Варна.

На 21.09.2017 г. беше организирано изследване на навиците на пътуване в района на училището и беседа за чистотата на атмосферния въздух с ученици от V и VI клас при ОУ „Христо Ботев“ – Варна.



**РИОСВ – ВЕЛИКО ТЪРНОВО**

Две детски градини и СУ „Вела Благоева“ – Велико Търново организираха инициативи за деца и ученици във връзка с отбелязване на Европейската седмица на мобилността.

Игри и упражнения с рисунка на асфалт с 60 деца от ДГ „Райна Княгиня“ – Велико Търново се проведе на 19 септември в парк „Колю Фичето“. Същата инициатива се организира на 20 септември в парка до ДГ „Ивайло“- Велико Търново, в която взеха участие 30 деца.

На 21.09.2017 г. ученици от II клас на СУ „Вела Благоева“ – Велико Търново показаха своето отношение към заобикалящата ги среда с рисунки на теми „Нашата улица“, „Колите на бъдещето“, „Аз карам …..“.

Организаторите осигуриха материали за рисуване и пособия за игрите и упражненията.



**РИОСВ - ВРАЦА**

На 20.09.2017 г. експерти от РИОСВ – Враца посетиха възпитаници на ДГ „Слънце“ – Враца. Малчуганите бяха запознати с различни начини за придвижване и предимството на екологосъобразния транспорт. Децата бяха подготвени да демонстрират своите умения за придвижване с велосипеди, а чрез развлекателна игра им бе показана ползата от използването на общи средства за придвижване.

На 21.09.2017 г. се проведе вело-пешеходен преход от парк „Хижата“ до Природна забележителност „Вратцата“. В него се включиха както експерти на РИОСВ – Враца, така и граждани, желаещи да се разходят сред природата.

Участниците в инициативите получиха подаръци от страна на инспекцията.



**РИОСВ – МОНТАНА**

Община Лом проведе състезание по майсторско управление на велосипеди, със съдействието на Велополицейска академия и Еко-клуб „Нова Генерация”.

Ученици от IV ОУ „Иван Вазов“ - Монтана изработиха постери „Заедно стигаме по-далеч“. Проведени бяха интерактивни игри посветени на Седмицата на мобилността и презентация, във връзка с „Деня без автомобили“ - 22 септември 2017 г.



**РИОСВ – ПАЗАРДЖИК**

На 19 и 20.09.2017 г. ученици от IIа клас на ОУ „Професор Марин Дринов” - Пазарджик се включиха в инициативата като решаваха гатанки за превозните средства, а след това направиха илюстрации към тях. Проведе се открит урок на тема „Алтернативен транспорт – история и бъдеще“, презентация „Транспортът – различен и необходим“ и състезание „Алтернативна мобилност” с ученици от IIб и IIIа клас, преминало в няколко кръга - електронни пъзели, решаване на тематична кръстословица, отгатване на превозното средство по контура и др.



Конкурс за рисунка на тема "Заедно на път, заради природата" се проведе между ученици от III-VII клас. Най-добрите творби бяха подредени в изложба в Градския парк на Панагюрище. С най-добрите рисунки бяха издадени информационни брошури, които петокласници раздаваха на гражданите. Експерт от РИОСВ - Пазарджик партнира на ОУ ”Проф. Марин Дринов” - Пазарджик при организацията и провеждането на инициативите и отличи най-добрите участници с предметни награди от екоинспекцията

На 20 и 21.09.2017 г. експерти от РИОСВ - Пазарджик партнираха на ОУ „Петко Рачов Славейков” - Пещера и СУ ”Св.Св. Кирил и Методий” - Велинград при провеждането на конкурс за есе на тема „Как изглежда идеалният град”, открит урок на тема „Алтернативният транспорт е по-безопасен”, в реденето на електронни пъзели, в изработката и разпространението на постери и поощриха участниците с много награди за активно включване в кампанията.



**РИОСВ – ПЕРНИК**

На 18.09.2017 г. РИОСВ – Перник организира „Ден без автомобили“ за своите служители. През седмицата на мобилността се проведе инициативата „Пътуваме споделено“, която е целогодишна практика на екоекспертите, обозначено със стикери в седмицата на мобилността

В периода 16-22.09.2017 г. инспекцията, съвместно с кметовете на селата Мещица,Черна гора и Богданов дол проведоха инициатива „Рисунка на спирка“ с цветове и мотиви на кампанията.

На 22.09.2017 г. се разпространяваха информационни материали с цел анонсиране на инициативата на обществено достъпни места в териториалния обхват на РИОСВ – Перник.



**РИОСВ – ПЛЕВЕН**

РИОСВ – Плевен и Басейнова дирекция „Дунавски район“ (БДДР) – Плевен организираха инициативи в четири детски градини в Плевен. Експертите разказаха на малчуганите от ДГ „Чучулига“ - Плевен за ползите от ходенето пеша, карането на велосипед и други алтернативни средства за придвижване. Децата се състезаваха с тротинетки на близкото до градината игрище. Седмицата на мобилността бе отбелязана и в детските градини „Иглика“ - Бургас и „Ралица“ - Бургас с беседа на тема „Заедно стигаме по-далеч“. Малчуганите се включиха и в разнообразни игри и състезания .

Експерти от РИОСВ – Плевен и БДДР – Плевен организираха инициатива и в ДГ „Теменуга“ - Бургас. Представени бяха мисията и целите на европейската инициатива и добри практики за опазване на околната среда. Децата проведоха състезание по безопасност на движението.

Всички участници в проведените инициативи получиха тениски, цветни моливи и книжки за оцветяване.



**РИОСВ – СТАРА ЗАГОРА**

На 21.09.2017 г. РИОСВ – Стара Загора съвместно с РЛ - Стара Загора организираха и проведоха информационно – образователна инициатива по повод Европейската седмица на мобилността. В кампанията взеха участие ученици от III клас на ОУ „Николай Лилиев” – Стара Загора. Срещата стартира с информация за екоинициативата, за мотото, под което се провежда кампанията, за вредите, които оказват транспортните средства и алтернативните начини на придвижване. Експертите разказаха на учениците за своята дейност, за измервания, които провеждат на промишлените обекти. Срещата продължи и с демонстрационни измервания на нивата на шум в класната стая и в двора на училището. Всеки ученик имаше възможност да наблюдават как се променят нивата на този фактор и получиха много знания за вредите от шума. За своето участие в кампанията, РИОСВ подари шапки на всеки участник.





**РИОСВ – СМОЛЯН**

На 18.09.2017 г. беше проведена среща-дискусия с ученици от II клас на ОУ „Стою Шишков“ - Смолян. Учениците бяха запознати с начините за постигане на устойчива мобилност и демонстрираха своите познания за безопасно движение по пътищата. На участниците бяха раздадени награди.

На 20.09.2017 г. експерти от инспекцията проведоха беседа с ученици от ОУ „Св. Св. Кирил и Методий“ – с. Смилян на тема „Алтернативните начини за придвижване“.

На 21.09.2017 г. част от служителите на инспекцията се придвижиха до работното си място без автомобили.



**РИОСВ – ХАСКОВО**

На 19.09.2017 г. се проведе поход, организиран от служителите от РИОСВ - Хасково до вр. „Аида“ край с. Минерални бани, по време на който беше почистен района на Защитена местност.

На 15.09.2017 г. ученици от СУ „Христо Ботев“ - Ивайловград и училищата в селата Свирачи, Белополци и Железино, общ. Ивайловград раздаваха флаери под надслов „Заедно стигаме по-далеч“, и покана към местната общественост и училищата на територията на общината за включване в кампанията, чрез придвижване пеша и с велосипеди.

На 19.09.2017 г. Община Хасково и ОП „Младежки център“ - Хасково организираха в парк „Кенана“ велопоход и танци на открито пред паметника на входа на парка. По време на инициативата РИОСВ - Хасково раздаде на участниците светлоотразителни гривни, екошапки и информационни материали.

На 18.09.2017 г. община Свиленград организира ден „С колело и пеша до местоработата“.

На 22.09.2017 г. общината проведе и велопоход по велоалеята до Крепостта в с.Мезек.

На 20.09.2017 г. ПМГ „Иван Вазов” – Димитровград проведе инициатива „Пеша на училище”, изложба по темата и състезание за майсторско управление на велосипед. ОУ „Христо Смирненски” - с. Радиево, общ. Димитровград организира открит урок с представяне на презентация на тема „Устойчива мобилност”,конкурс за рисунка на тема „В моя роден край с колело”, дискусия на тема „ Безопасният път до училище”.

На 21.09.2017 г. ПЕГ „Д-р Иван Богоров” - Димитровград организира инициатива „Пеша на училище“.

От 16 до 21.09.2017 г. СУ „Л. Каравелов” - Димитровград организира Ден без използване на автомобилен транспорт за идване на работа от педагогическия и непедагогическия персонал на училището или споделено пътуване при невъзможност от придвижване пеша; Беседа по темата с учениците от всички класове в часа на класа.

На 20 и 21.09.2017 г. СУ „Васил Левски”– Димитровград проведе беседа в часа на класа на тема „Чиста, споделена и интелигентна мобилност“. По време на родителската среща на родителите бяха раздадени брошури изработени от децата с призиви за по-малко използването на автомобилите в ежедневието.

ОУ „Пенчо Славейков”– Димитровград организира инициатива „Пеща на работа/ на училище“ и училищно велосъстезание.

На 21.09.2017 г. в двора на ОУ „Ал. Константинов”– Димитровград бе проведен Ден посветен на Европейската седмица на мобилността с поредица от тематични спортни и образователни инициативи.

Безплатно предоставяне на велосипеди от ТИЦ - Ивайловград за ползване от жителите и гостите на града бе организирано в периода 16 - 22.09.2017 г.

На 22.09.2017 г. (9 - 12 ч.) беше организиран „Ден без автомобили“ в гр. Ивайловград, като затворена за МПС и превърната в пешеходна зона беше ул. „България“, в участъка от кръстовището до паметника на Ивайло.



**РИОСВ – ШУМЕН**

РИОСВ – Шумен и община Каспичан организираха спортна надпревара между учениците от СУ „Панайот Волов“ - Каспичан и ОУ „Христо Ботев“ - Каспичан. Над 90 деца от двете училища мериха сили в турнир по народна топка. Експерти от РИОСВ – Шумен обясниха на учениците от V и VI клас възможностите за намаляване замърсяването на атмосферния въздух и шума в населените места. Организаторите раздадоха тениски на всеки участник, а на победителите грамоти и награди.

Екоинспекцията и РЛ – Шумен организираха посещение на ученици от СУ„Панайот Волов“ - Шумен в Автоматичната измервателна станция. Учениците имаха възможността да разгледат станцията и да наблюдават работата в нея. Експертите им показаха как се измерват в реално време показателите – серен диоксид, азотни оксиди, озон и ФПЧ10. Децата бяханасърченикъм използването на алтернативни начини за придвижване във всекидневието – велосипед, тротинетка, ролери, градски транспорт и ходене пеша.

РИОСВ - Шумен съвместно със служба „Пътна полиция“ при ОДМВР - Шумен организираха забавен ден по безопасност на движението в ДГ „Дружба“ - Шумен. Експерти от екоинспекцията разказаха, че придвижването с велосипеди е полезно за околната среда и човека. Положителният ефект за хората, е че ползващите такъв транспорт са активни физически и по-здрави. Освен това не се замърсява с газове и шум градската среда. Пред представители от служба „Пътна полиция“ към ОДМВР - Шумен децата демонстрираха завидни умения и познаване по пътна безопасност.

 